Ir-rebħa tal-Lhud [ ] Fit-tlittax ta' Adar, ix-xahar tnax, il-jum li fih kellhom iseħħu l-ordni u l-liġi tas-sultan, u l-għedewwa tal-Lhud kienu jittamaw li fih iġibuhom taħt idejhom, dak il-jum stess ġara l-maqlub, għax il-Lhud ġiebu taħt idejhom l-għedewwa tagħhom. [ ] Il-Lhud inġabru fl-ibliet kollha tagħhom fil-provinċji tas-sultan Assweru, biex imiddu idejhom fuq dawk li kienu jfittxu jagħmlulhom id-deni; u ħadd ma sata' jeqfilhom, għax il-biża' tagħhom waqa' fuq il-popli kollha. [ ] Il-prinċpijiet tal-provinċji, is-satrapi u l-gvernaturi, u dawk kollha li kienu jieħdu ħsieb l-affarijiet tas-sultan, għenu lil-Lhud għax bdew jibżgħu minn Mordekaj. [ ] Għax Mordekaj kellu setgħa kbira fil-palazz tas-sultan, u l-fama tiegħu xterdet mal-provinċji kollha u kulma jmur kien jitqawwa. [ ] U l-Lhud qabdu x-xabla u għamlu ħerba mill-għedewwa tagħhom, qatluhom u qerduhom; għamlu minnhom dak li għoġobhom. [ ] Fiċ-ċittadella ta' Susa qatlu u qerdu ħames mitt raġel: [ ] u qatlu 'l Parsandata, u 'l Dalfon, 'l Asfata, [ ] 'l Porata, 'l Adalija, u 'l Aridata, [ ] 'l Parmasta, 'l Arisaj, 'l Aridaj, 'l Vajżata, [ ] u lill-għaxar ulied ta' Ħaman bin Ħammedata, l-għadu tal-Lhud. Iżda ma meddewx idejhom fuq il-priża. [ ] Dakinhar waslet quddiem is-sultan l-aħbar tal-maqtulin fiċ-ċittadella ta' Susa, [ ] u s-sultan qal lis-sultana Ester: "Fiċ-ċittadella ta' Susa l-Lhud qatlu u qerdu ħames mitt ruħ, u l-għaxar ulied ta' Ħaman; x'għamlu fil-bqija tal-provinċji tal-imperu tas-sultan? U issa xi trid iżjed biex nagħtihulek? X'int tfittex aktar biex iseħħlek?" [ ] U Ester wieġbet: "Jekk jogħġob lis-sultan, ħalli l-Lhud li hawn f'Susa jingħatalhom għada wkoll biex jagħmlu skont il-liġi tal-lum, u ħalli l-għaxar ulied ta' Ħaman jiddendlu ma' forka." [ ] U s-sultan ordna li jsir hekk: u ħareġ digriet f'Susa. U l-għaxar ulied ta' Ħaman dendluhom ma' forka. [ ] U l-Lhud li kienu f'Susa nġabru wkoll fl-erbatax-il jum tax-xahar ta' Adar u qatlu f'Susa tliet mitt ruħ, iżda ma meddewx idejhom fuq il-priża. [ ] U l-bqija tal-Lhud li kienu fil-provinċji tas-sultan inġabru, u qamu jiddefendu ħajjithom u strieħu mill-għedewwa tagħhom, u qatlu minn dawk li kienu jobogħduhom ħamsa u sebgħin elf; iżda ma meddewx idejhom fuq il-priża. [ ] Dan ġara fit-tlittax tax-xahar ta' Adar. L-erbatax għamlu minnu jum il-festa u l-ferħ. [ ] Imma l-Lhud li kienu f'Susa nġabru fit-tlittax u fl-erbatax tax-xahar; u strieħu fil-ħmistax u għamlu minnu jum il-festa u l-ferħ. [ ] Għalhekk il-Lhud, li jgħammru fil-kampanja, fi bliet bla swar, jagħmlu mill-erbatax tax-xahar ta' Adar jum ta' ferħ u festa, u jum ta' btala u dak in-nhar jibagħtu porzjonijiet ta' ikel lil xulxin. Il-festa tal-Purim [ ] Mordekaj kiteb dawn il-ġrajjiet kollha u bagħat ittri lil-Lhud li jinsabu fil-provinċji kollha tas-sultan Assweru tal-qrib u tal-bogħod, [ ] biex jordnalhom li ta' kull sena jżommu b'jiem ta' btala l-erbatax u l-ħmistax tax-xahar ta' Adar, [ ] bħalma kienu għamlu b'dawk il-jiem li fihom il-Lhud strieħu mill-għedewwa tagħhom, ix-xahar li nbidlilhom mill-għali għall-ferħ, u minn jum in-niket għal jum ta' btala. F'dawn il-jiem għandhom jagħmlu festa u jifirħu; jaqsmu l-ikel bejniethom u jagħtu sehem lill-fqar. [ ] Il-Lhud imbagħad ħaduha drawwa li jagħmlu dak li għamlu dak in-nhar, kif kitbilhom Mordekaj. [ ] Ħaman bin Ħammedata, l-Agagi, u l-għadu tal-Lhud kollha kien għamel il-fehma li jeqridhom u tafa' l-Pur, jiġifieri x-xorti, biex jifnihom u jeqridhom. [ ] Iżda meta Ester daħlet quddiem is-sultan u dan sar jaf bil-biċċa, is-sultan ordna bil-miktub biex jaqilbu għal fuq rasu d-deni kollu li kien ħaseb għal-Lhud; u dendlu lilu u lil uliedu mal-forka. [ ] Għalhekk sejħu lil dawk il-jiem Purim mill-kelma Pur, skont ma kienet tgħid l-ittra, u skont ma raw u kulma ġralhom dik il-ħabta. [ ] Il-Lhud għamluha liġi, li ma tistax titħassar, għalihom u għal nisilhom u għal kull min jingħaqad magħhom, liġi li jibqgħu jżommu dawn il-jumejn fiż-żmien u l-mod preskritt. [ ] Dawn il-jumejn għandhom jiftakruhom u jiċċelebrawhom minn ġenerazzjoni għal ġenerazzjoni, kull familja, kull provinċja u kull belt. Dawn il-jiem tal-Purim ma għandhomx jonqsu minn fost il-Lhud u t-tifkira tagħhom ma titħassarx minn fost il-ġenerazzjonijiet tagħhom. [ ] Is-sultana Ester, bint Abiħajil, flimkien ma' Mordekaj, il-Lhudi, kitbet bil-qawwa kollha biex twettaq din it-tieni ittra tal-Purim. [ ] U ntbagħtu ittri lil-Lhud kollha li kienu jgħammru fil-mija u sebgħa u għoxrin provinċja tal-imperu ta' Assweru bi kliem ta' sliem u s-sewwa, [ ] biex iżommu dawn il-jiem tal-Purim fi żmienhom, bħalma ordnalhom Mordekaj il-Lhudi u s-sultana Ester, kif stabbilew għalihom infushom u għan-nisel tagħhom, b'tifkira tas-sawm u tal-krib tagħhom. [ ] Il-kmand ta' Ester wettaq il-liġi tal-Purim u kien miktub fi ktieb.